Misdadigers só beskerm deur moetie, sê LURArgieffoto Pat Ngomane, LUR vir gemeenskapsveiligheid, sekuriteit en skakeling in Mpumalanga, sê ouers moet ophou om hul kinders wat misdade pleeg na tradisionele leiers te neem vir beskerming. Ngomane het die afgelope naweek by ŉ simposium in Leandrea gesê misdaadbestryding kan nooit seëvier as mense misdadigers beskerm in plaas daarvan om hulle aan die polisie oor te gee nie. Volgens hom maak talle ouers asook ander lede van die publiek hulle waarskynlik daaraan skuldig om moetie te gebruik om misdadigers te beskerm. Die LUR het in sy toespraak gesê dié tradisionele middel keer dus dat misdadigers deur die polisie vasgetrek word . “Watter soort ouers is diegene wat misdadigers in hul huise wegsteek terwyl onskuldige lede van die gemeenskap slagoffers word van hul kinders se dade? Ons wil hulle nie doodmaak nie, maar bloot in ŉ plek hou waar hulle nuwe morele waardes aanleer. Ons vra julle dus om asseblief misdadigers aan die polisie oor te gee,” het hy gesê. Ngomane het ook gesê gemeenskapslede behoort nie toeskouers in die stryd teen misdaad te wees nie, maar deel te neem aan die instelling van strategieë vir misdaadvoorkoming. Hy het ook tradisionele leiers, genesers en pastore aangemoedig om liefs die regering te help om die “evangelie van ŉ veilige en misdaadvrye omgewing” te versprei, in plaas daarvan om moetie te gebruik.